CELEX: 32015D1960
Language: hr
Date: 2015-10-29 00:00:00
Title: Provedbena odluka Komisije (EU) 2015/1960 оd 29. listopada 2015. o uspostavi godišnjih popisa prioriteta za razvoj mrežnih kodeksa i smjernica za 2016. (Tekst značajan za EGP)

30.10.2015   
            
            
               HR
            
            
               Službeni list Europske unije
            
            
               L 284/187
            
         PROVEDBENA ODLUKA KOMISIJE (EU) 2015/1960
   оd 29. listopada 2015.
   o uspostavi godišnjih popisa prioriteta za razvoj mrežnih kodeksa i smjernica za 2016.
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003 (1) (dalje u tekstu: „Uredba o električnoj energiji”), a posebno njezin članak 6. stavak 1.,
   uzimajući u obzir Uredbu (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina i stavljanju izvan snage Uredbe (EZ) br. 1775/2005 (2) (dalje u tekstu: „Uredba o plinu”), a posebno njezin članak 6. stavak 1.,
   budući da:
   
               (1)
            
            
               Razvoj i provedba mrežnih kodeksa i smjernica važne su mjere koje je potrebno poduzeti kako bi se postigla potpuna integracija unutarnjeg energetskog tržišta. Trećim energetskim paketom (3) uspostavljen je institucijski okvir za razvoj mrežnih kodeksa s ciljem usklađivanja, prema potrebi, tehničkih, operativnih i tržišnih pravila za električne i plinske mreže. U tu svrhu Agencija za suradnju energetskih regulatora („ACER”), Europska mreža operatera prijenosnih sustava („ENTSO”) i Komisija blisko surađuju sa svim relevantnim dionicima.
            
         
               (2)
            
            
               Područja za koja se mogu razviti mrežni kodeksi utvrđena su člankom 8. stavkom 6. Uredbe o električnoj energiji i Uredbe o plinu. Unatoč mogućnosti za razvoj mrežnih kodeksa Komisija može također odlučiti da razvije smjernice u područjima utvrđenima člankom 18. stavcima 1., 2., 3. Uredbe o električnoj energiji i člankom 23. stavkom 1. Uredbe o plinu. U skladu s člankom 6. stavkom 1. Uredbe o električnoj energiji i Uredbe o plinu Komisija bi najprije trebala utvrditi godišnji popis prioriteta s područjima koje treba uključiti u razvoj mrežnih kodeksa.
            
         
               (3)
            
            
               Usklađena pravila za plin o postupcima upravljanja zagušenjem, dodjeli kapaciteta, uravnoteženju i interoperabilnosti odnosno razmjeni podataka već su donesena i objavljena u protekle tri godine. Usklađena pravila za električnu energiju o dodjeli kapaciteta i upravljanju zagušenjem već su donesena i objavljena u srpnju 2015.
            
         
               (4)
            
            
               U javnom savjetovanju (4) većina dionika izrazila je potporu već započetom određivanju prioriteta rada te naglasila važnost pravilne i dobro koordinirane provedbe donesenih mrežnih kodeksa i smjernica, pri čemu je osigurano strukturno uključivanje dionika.
            
         
               (5)
            
            
               Uvažavajući odgovore dionika i uzimajući u obzir različite mjere potrebne kako bi se osigurala potpuna integracija unutarnjeg energetskog tržišta te činjenicu da će za provedbu mrežnih kodeksa i smjernica biti potrebna znatna sredstva svih relevantnih strana, uključujući Europsku komisiju, ACER, ENTSO i dionike, nova područja nisu dodana godišnjem popisu prioriteta. Kako bi se buduća CEN norma o kvaliteti H-plina mogla integrirati u mrežni kodeks o interoperabilnosti i razmjeni podataka njezina izmjena uvedena je u godišnji popis prioriteta za plin za 2016. Usklađena pravila za zahtjeve za spajanje na mrežu primjenjive za generatore uvršteni su ponovno na godišnji popis prioriteta za električnu energiju za 2016., jer će se taj mrežni kodeks konačno donijeti početkom 2016.,
            
         DONIJELA JE OVU ODLUKU:
   Članak 1.
   Ovom Odlukom uspostavlja se godišnji popis prioriteta za 2016. za razvoj mrežnih kodeksa i smjernica za električnu energiju i plin.
   Članak 2.
   Godišnjim popisom prioriteta za 2016. za razvoj usklađenih pravila za električnu energiju obuhvaćeno je sljedeće:
   
               —
            
            
               pravila o spajanju na mrežu:
               
                           —
                        
                        
                           pravila o zahtjevima za spajanje na mrežu primjenjivima na generatore (Komisija nastavlja postupak donošenja nakon glasanja u Odboru u 2015.),
                        
                     
                           —
                        
                        
                           spajanje na strani potražnje (Komisija nastavlja postupak donošenja nakon glasanja u Odboru u 2015.),
                        
                     
                           —
                        
                        
                           pravila o spajanju na sustav prijenosa istosmjerne struje visokog napona (Komisija nastavlja postupak donošenja nakon glasanja u Odboru u 2015.),
                        
                     
         
               —
            
            
               pravila o upravljanju sustavima (Komisija nastavlja postupak donošenja nakon glasanja u Odboru u 2015.),
            
         
               —
            
            
               pravila o dugoročnoj dodjeli kapaciteta (unaprijed) (Komisija nastavlja postupak donošenja nakon glasanja u Odboru u 2015.),
            
         
               —
            
            
               pravila o uravnoteženju, uključujući mrežna pravila o rezervnoj električnoj energiji (potrebno je dovršiti mrežni kodeks i započeti postupak donošenja Komisije),
            
         
               —
            
            
               pravila o hitnim slučajevima i ponovnoj uspostavi (potrebno je dovršiti mrežni kodeks i započeti postupak donošenja Komisije),
            
         
               —
            
            
               pravila o usklađenim strukturama tarifa za prijenos (ACER mora izraditi okvirne smjernice na temelju rezultata pripremne radnje ACER-a i odluka donesenih kao dio inicijative za modeliranje energetskog tržišta).
            
         Članak 3.
   Godišnjim popisom prioriteta za 2016. za razvoj usklađenih pravila za plin obuhvaćeno je sljedeće:
   
               —
            
            
               pravila o usklađenim strukturama tarifa za prijenos (potrebno je započeti postupak donošenja Komisije),
            
         
               —
            
            
               pravila o pristupu na razini EU-a, temeljenom na tržištu, dodjeli kapaciteta „u novogradnji” za prijenos plina (potrebno je započeti postupak donošenja Komisije),
            
         
               —
            
            
               pravila o budućoj CEN normi o kvaliteti H-plina (potrebno je izraditi nacrt prijedloga o izmjenama mrežnog kodeksa o interoperabilnosti i razmjeni podataka i započeti postupak donošenja Komisije).
            
         Članak 4.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 29. listopada 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 211, 14.8.2009., str. 15.
   
   
      (2)  SL L 211, 14.8.2009., str. 36.
   
   
      (3)  Treći energetski paket sastoji se od Direktive 2009/72/EZ Europskog parlamenta i Vijeća (SL L 211, 14.8.2009., str. 55.), Direktive 2009/73/EZ Europskog parlamenta i Vijeća (SL L 211, 14.8.2009., str. 94.), Direktive 2003/55/EZ Europskog parlamenta i Vijeća (SL L 176, 15.7.2003., str. 57.), Uredbe (EZ) br. 714/2009, Uredbe (EZ) br. 715/2009 i Uredbe (EZ) br. 713/2009 Europskog parlamenta i Vijeća (SL L 211, 14.8.2009., str. 1.).
   
      (4)  Odgovori su objavljeni na: http://ec.europa.eu/energy/en/consultations/consultation-establishment-annual-priority-lists-development-network-codes-and